**ELŐTERJESZTÉS**

**Szombathely Megyei Jogú Város Közgyűlésének 2023. március 30-i ülésére**

**Javaslat a Geszler Mária Kossuth-díjas keramikusművész által felajánlott gyűjtemény elfogadására**

Fél évszázada városunkban él és alkot Geszler Mária, a Magyar Művészeti Akadémia rendes tagja, Szombathely Kossuth-díjjal elismert iparművésze. 1941. június 17-én született Budapesten, zeneművészeket nevelő családban. Diplomáját 1965-ben szerezte az Iparművészeti Főiskola Kerámia Tanszakán, Csekovszky Árpád növendékeként. Kerámiatörténetet és művészetet gyakorlati évei és felfedező utazásai alatt tanult Hódmezővásárhelyen, Közép-Ázsiában (Buhara, Szamarkand), Grúziában, Örményországban (1966, 1972, 1973, 1975). 1966 és 1980 között a Magyarszombatfai Kerámiagyár tervezője volt. 1966-tól tagja a Magyar Művészeti Alapnak, illetve a Magyar Alkotóművészek Egyesületének. 1970-től tagja a Magyar Képző- és Iparművészek Szövetségének, valamint 1982-től a genfi székhelyű Nemzetközi Kerámia Akadémiának (I.A.C.).

1991-től a Hot Off The Press (Anglia) alkotócsoport, 1992-től a Terra Keramikus Társaság művésze. 2002-től a Magyar Művészeti Akadémia tagja. Alapítója a Boseni Keramikus Csoportnak (1989, Saarland, Németország) és megszervezője a Geras – Apátság Keramikus Társaságnak (1993, Ausztria). Számos helyszínen tart előadásokat, illetve tanít Párizstól Németországon át Japánig.

Egyéni és csoportos kiállítások állandó résztvevője, díjazottja, munkássága a kortárs iparművészetet reprezentálja külföldön és hazánkban egyaránt. Alkotói pályájáról érzékletesen fogalmaz: „Kora ifjúságomtól fogva különleges érzékenységgel vonzódom a természethez, a föld illatához, az eső neszezéséhez, a fák rajzolatához, a hullámverések ismétlődő jambikus lüktetéséhez, a beláthatatlan magas Éghez, az elérhetetlen fellegekhez. Úgy érzem, az ujjaim növekvő fűszálak, szemem évezredes ékkő, könnyeim, mint a zuhogó eső, hangom, mint a tengerek moraja… Része vagyok a természetnek.”

Szombathely Megyei Jogú Város Önkormányzata 2008-ban munkássága elismeréséül életműdíjjal tüntette ki a művészt. Önkormányzatunk azt a már korábban megfogalmazott szándékát kívánja ezúttal megvalósítani, hogy méltó módon mutathassa be a nagyközönöség és a szakma számára a hazai és külföldi elismertségű iparművész munkásságát, aki 1966 óta Szombathelyen él és alkot.

Művésznő ezen szándékhoz kapcsolódóan nagylelkű felajánlást tett, mely szerint a létrehozandó állandó kiállítás anyagához 45 db nagy méretű porcelán faliképet és szobrot ajándékoz életművéből Önkormányzatunknak. A reprezentatív állandó kiállításnak a Savaria Múzeum tagintézménye, a kortárs képző- és iparművészeti alkotásokat gyűjtő és bemutató, felújított Szombathelyi Képtár adna helyet.

Az állandó kiállítás alapját Művésznő alkotásai (az ajándékozni kívánt művek mellett a kecskeméti Nemzetközi Kerámia Stúdióból öt darab alkotás kölcsönbérlettel) képeznék, de elképzelését tiszteletben tartva a reprezentatív tárlat kiegészülne egy családtörténeti szegmenssel. Művésznő édesapja, Geszler György (1913-1998) zeneszerző, nagyanyja Tessényi Margit (1879-1957) zongoraművész, aki egykor Szombathelyen is koncertezett. Férje, Prof. Dr. Garzuly Ferenc (1937-2021) a szombathelyi Markusovszky Egyetemi Oktatókórház nemzetközi hírű, 2021-ben elhunyt neurológus professzora, címzetes egyetemi tanár. Fia, a fiatalon elhunyt tehetséges grafikusművész, Garzuly Gábor (1967-1992). Lánya, Garzuly-Wahlgren Anna nemzetközileg elismert szólista, kamaraművész, tanár, aki hosszú éveken át a lipcsei Gewandhaus zenekar tagja, szólamvezetője, 2019 óta a weimari Hochschule für Musik Franz Liszt fuvola-professzora.

Geszler Mária munkásságának bemutatását - a teljesség igénye nélkül - az előterjesztés 1. számú, az ajándékozni kívánt művek listáját az előterjesztés 2. számú melléklete tartalmazza.

A kiállításhoz kapcsolódó 2 millió forint összegű költség (szállítás, biztosítás stb.) a Savaria Múzeum 2023. évi költségvetésében rendelkezésre áll.

Javaslom a Tisztelt Közgyűlésnek, hogy nyilvánítsa ki szándékát az értékes gyűjtemény elfogadására, mely azon túl, hogy egy reprezentatív állandó kiállítás létrehozását eredményezi és ezáltal tiszteleg a művész munkássága előtt, egyúttal gazdagítja az Önkormányzat fenntartásában működő Savaria Múzeum - Szombathelyi Képtár gyűjteményét, továbbá igazolja a női művészet jelenlétét és a fővároson túli létjogosultságát is.

Kérem a Tisztelt Közgyűlést, hogy az előterjesztést megtárgyalni, és határozati javaslatot elfogadni szíveskedjék.

**Szombathely, 2023. március „ ”**

**/: Dr. Nemény András :/**

HATÁROZATI JAVASLAT

**……/2023. (III. 30.) Kgy. számú határozat**

1. Szombathely Megyei Jogú Város Közgyűlése a „Javaslat a Geszler Mária Kossuth-díjas keramikusművész által felajánlott gyűjtemény elfogadására” című előterjesztést megtárgyalta, és kinyilvánítja Szombathely Megyei Jogú Város Önkormányzata szándékát a gyűjtemény előterjesztés szerinti feltételekkel történő elfogadására.
2. A Közgyűlés felhatalmazza a polgármestert a szándéknyilatkozat aláírására.
3. A Közgyűlés felkéri a polgármestert és a jegyzőt, hogy a gyűjtemény átvételére vonatkozó megállapodás-tervezetet készítsék el, és terjesszék elő a Közgyűlés május havi ülésére.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Csapláros Andrea, a Savaria Múzeum igazgatója)

**Határidő:** azonnal (1. pont vonatkozásában)

 2023. április 10. (2. pont vonatkozásában)

 2023. május havi Közgyűlés (3. pont vonatkozásában)